《剑篇次元汝功韵》
宋代·郭印

阳金为魂阴为魄，百炼宁容垢腻蚀。
出匣风云凛凛寒，观者堵墙皆辟易。
发硎利刃思一试，佩刀匕首都弃置。
鲸鲵戮尽四海清，英豪始慰平生志。
长河乔岳暗风沙，高山大泽蟠龙蛇。
君家自有尚方赐，不须嫉世空吁嗟。
操舟渡江勿虞破，中流斩蛟平地过。
天下苍生奈若何，安石且起东山卧。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。